钦定古今图书集成/明伦汇编/氏族典/第261卷 > 王思政
## 钦定古今图书集成/明伦汇编/氏族典/第261卷 > 王思政

按《周书王思政传》，“思政，太原祁人。魏正光中，解褐员
外散骑侍郎。属万俟丑奴等扰乱关右，北海王颢率
兵讨之，启思政随军。时魏孝武在藩，素闻其名，军还，
乃引为宾客，遇之甚厚。及登大位，委以心膂。迁安东
将军。预定策功，封祁县侯。俄而齐神武潜有异图，帝
以思政可任大事，拜中军大将军，进爵太原郡公。大”
统后，思政虽被任委，自以非相府之旧，每不自安。太
祖曾在同州与群公宴集，出锦罽绫绢，命诸将摴蒱。
物既尽，太祖又解金带，令诸人遍掷，曰：“先得卢者与
之。”将遍，莫有得者。次至思政，乃敛容跪坐而自誓曰：
“王思政羇旅归朝，蒙宰相国士之遇，方愿尽心效命，
上报知己。若此诚有实，愿，掷即为卢，不便，当杀身以
谢所奉。”即拔所佩刀，横于膝上，揽摴蒱掷之。比太祖
止之，已掷为卢矣。自此之后，太祖期寄更深。转骠骑
将军，令募精兵，从独孤信取洛阳，仍共信镇之。及河
桥之战，思政下马，用长槊一击，踣数人，被创闷绝。会
日暮，有帐下督雷五安于战处哭求思政，会其已苏，
乃扶上马，夜久方得还。仍镇弘农。十二年，加特进、荆
州剌史。十三年，侯景叛东魏，思政入守颍川。东魏高
岳、慕容绍宗、刘丰生等率步骑十万来攻颍川，思政
选骁勇，开门出突，岳众披靡而走。齐文襄更益岳兵，
堰洧水以灌城。水壮城崩，水便满溢。思政知事不济，
欲自刎，都督骆训固止之，不得引决。文襄以其忠于
所事，礼遇甚厚。及齐受禅，以为都官尚书。子秉。